A BIZOTTSÁG 360/2008/EK RENDELETE
(2008. április 18.)
a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
mivel:
(1)
A gyümölcsleveknek a 2658/87/EGK rendelet mellékletét képező Kombinált Nómenklatúrába való besorolása szempontjából különbséget kell tenni egyfelől a 2009 vámtarifaszám alá tartozó, hozzáadott cukrot tartalmazó gyümölcslevek, másfelől a 2106 vámtarifaszám alá tartozó, italok előállításához használt ízesített cukorszirupot tartalmazó készítmények között.
(2)
A Harmonizált Rendszerben a 2009 vámtarifaszámhoz tartozó magyarázat értelmében - más adalékok mellett - cukrot is lehet a gyümölcslevekhez adni, feltéve hogy azok megtartják eredeti jellegüket.
(3)
Következésképpen a gyümölcslevek és gyümölcslékeverékek - hozzáadott cukortartalommal is - a Kombinált Nómenklatúra 2009 vámtarifaszámának alszámai alá tartoznak, kivéve ha elveszítik eredeti jellegüket. Ez utóbbi esetben ezek nem tartoznak a 2009 vámtarifaszám alá, hanem a 2106 vámtarifaszám alá sorolandók.
(4)
A Kombinált Nómenklatúra 20. árucsoportjához fűzött Kiegészítő megjegyzések 5.b) pontjának értelmében azok a gyümölcslevek, amelyekhez annyi cukrot adtak, hogy gyümölcslétartalmuk 50 tömegszázaléknál kevesebb, elveszítik természetes állapotú gyümölcslé jellegüket, és ezért nem tartozhatnak a 2009 vámtarifaszám alá. A hozzáadott cukortartalmat a gyümölcslevek Brix értékének figyelembevételével kell meghatározni, amely mutató - többek között - e termékek cukortartalmától függ.
(5)
A sűrített természetes gyümölcslevek besorolásával kapcsolatban problémák merültek fel. Ha az ilyen termékek hozzáadott cukortartalmát a kiegészítő megjegyzések 2. és 5. pontjában meghatározottak szerint számítják ki, akkor a kapott érték olyan magas lehet, amely már 50 tömegszázaléknál kevesebb gyümölcslétartalmat jelent, aminek következtében a terméket a 2106 vámtarifaszám alá kellene sorolni. Ez azonban helytelen következtetés, amely a hozzáadott cukortartalom képlet szerinti számításán alapul: a valóságban a termékhez nem adnak cukrot, a magas hozzáadott cukortartalmat a sűrítés eredményezi.
(6)
Helyénvaló ezért a 20. Árucsoporthoz tartozó Kiegészítő megjegyzések 5.b) pontját kismértékben újrafogalmazni és kiegészíteni egy olyan új rendelkezéssel, amely egyértelművé teszi, hogy a sűrített természetes gyümölcslevekre nem alkalmazandó az 50 tömegszázalékos gyümölcslétartalom követelménye, így ezeket számított hozzáadott cukortartalmuk alapján nem kell kizárni a 2009 vámtarifaszám alól. Azt is egyértelműen rögzíteni kell, hogy a Kiegészítő megjegyzések 5. pontját a termék bemutatásakor kell alkalmazni.
(7)
A 2658/87/EGK rendeletet ennek megfelelően módosítani kell.
(8)
Az e rendeletben előírt intézkedések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 2658/87/EGK rendelet mellékletében szereplő Kombinált Nómenklatúra 20. árucsoportjához fűzött Kiegészítő megjegyzések 5. pontja helyébe az alábbi szöveg lép:
„5.
A következőket kell alkalmazni a termék bemutatásakor
a)
A 2009 vtsz. alá tartozó termékek hozzáadott cukortartalma akkor felel meg a »cukortartalom«-nak, ha levonjuk ebből az egyes léfajtákra megadott alábbi értékeket:
-
citromlé vagy paradicsomlé: 3,
-
szőlőlé: 15,
-
más gyümölcs vagy zöldség leve a keverékeket is beleértve: 13.
b)
Azok a hozzáadott cukortartalmú gyümölcslevek, amelyek Brix értéke legfeljebb 67, gyümölcslétartalma pedig kevesebb 50 tömegszázaléknál, elveszítik a 2009 vtsz. alá tartozó gyümölcslé jellegüket.
A b) pont nem alkalmazandó a sűrített természetes gyümölcslevekre. Következésképpen a sűrített természetes gyümölcsleveket nem kell kizárni a 2009 vtsz. alól.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. április 18-án.